L’ajuntament inicia dos obres noves de vivenda a la “zona zero” del Cabanyal
“Es tracta de cases que, en tots els casos, eren part de l'antic pla del Partit Popular per enderrocar-les. Ara s'han recuperat per a, precisament, revitalitzar el barri. Dos concepcions diferents d’entendre la ciutat i dos maneres distintes de governar. A l’Ajuntament de València i, concretament a la regidoria de Vivenda, estem mans a l’obra per rehabilitar i reformar totes les vivendes que l‘anterior govern va condenar a mort”, ha dit la regidora Lozano.
Este dimarts, de fet, comencen obres en dos immobles. Un està situat en el carrer Josep Benlliure 194 i els treballs tindran un termini d’execució de quatre mesos. L’import adjudicat per a esta obra de rehabilitació de l’edifici és de 100.451,94 euros.
“Apostem per la rehabilitació i regeneració del Cabanyal i per això duem endavant la reforma de les propietats municipals que el PP va adquirir per a enderrocar i arrasar amb el barri. Ara, des del Govern del Rialto, donem a estes vivendes típiques del barri mariner una segona vida", ha dit Lozano.
“Es tracta de tornar al Cabanyal-Canyamelar la dignitat i de reforçar l'esforç dels seus veïns i veïnes en mantenir la identitat del barri i les seues tradicions. La inversió al barri no només evidencia la prioritat de l’Ajuntament per les actuacions de regeneració i rehabilitació sinó que, a més, està creant nous llocs de treball directe i reactivant l'economia amb la tramitació dels expedients de reforma d’estes vivendes municipals”, ha indicat Lozano.